b'\n_START_ARTICLE_\nChe Guevaran valokuva\n_START_SECTION_\nMuokattu kuva\n_START_PARAGRAPH_\nTunnetuimmassa versiossa kuvaa on k\xc3\xa4sitelty siten, ett\xc3\xa4 siit\xc3\xa4 on rajattu pois oikealta palmu ja vasemmalta toisen miehen profiili ja kuvaa on kierretty hiukan oikealle. Kuvan k\xc3\xa4sittelyll\xc3\xa4 Korda antoi muotokuvalle "ajattoman muodon josta on poistettu kaikki ajan ja paikan elementit."_NEWLINE_Kuvan kuuluisin versio on pelkistetty, kaksiv\xc3\xa4rinen (yleens\xc3\xa4 musta ja punainen) ja helppo liitt\xc3\xa4\xc3\xa4 painotuotteisiin sek\xc3\xa4 piirroksiin. Kuvaa ei kuitenkaan ole piirretty erikseen vaan kyseess\xc3\xa4 on hyvin yksinkertainen v\xc3\xa4rien pelkist\xc3\xa4minen, t\xc3\xa4m\xc3\xa4 tuo oikealla tavalla tehtyn\xc3\xa4 kuitenkin esiin yll\xc3\xa4tt\xc3\xa4v\xc3\xa4n piirteen Guevaran kuvassa ja n\xc3\xa4ytt\xc3\xa4\xc3\xa4 kuin liev\xc3\xa4sti alasp\xc3\xa4in katsova alkuper\xc3\xa4inen katse muuttuisi syv\xc3\xa4llisemm\xc3\xa4ksi, ehk\xc3\xa4 h\xc3\xa4nen saamaansa mainetta paremmin vastaavaksi.\n_START_SECTION_\nKuinka kuva otettiin\n_START_PARAGRAPH_\n5. maaliskuuta 1960 Havannan satamassa tapahtui r\xc3\xa4j\xc3\xa4hdys belgialaisella Le Coubre -laivalla, jossa sai surmansa 136 ihmist\xc3\xa4. R\xc3\xa4j\xc3\xa4hdyksen syyt\xc3\xa4 ei saatu selville \xe2\x80\x93 se saattoi olla puhdas onnettomuus tai silkkaa sabotaasia. Laiva oli tuomassa salaista aselastia Kuubaan._NEWLINE_Heti onnettomuuden j\xc3\xa4lkeen pidettiin muistotilaisuus Havannassa. Paikalla oli Fidel Castron lis\xc3\xa4ksi muun muassa Simone de Beauvoir ja Jean-Paul Sartre ulkomaisina vieraina. La Revolucion -lehden kuvaaja Alberto \xe2\x80\x9dKorda\xe2\x80\x9d D\xc3\xadaz Guti\xc3\xa9rrez oli my\xc3\xb6s kutsuttu paikalle ikuistamaan tilaisuus filmille. Che Guevaraa ei aluksi n\xc3\xa4kynyt miss\xc3\xa4\xc3\xa4n, kunnes Korda huomasi baskerip\xc3\xa4isen vallankumousjohtajan tulevan lavalle samalla kun Castro piti puhettaan. Korda ehti ottaa kaksi kuvaa, ennen kuin Che poistui paikalta. Korda kuvasi h\xc3\xa4nen ilmett\xc3\xa4\xc3\xa4n sanoilla \xe2\x80\x9dencabronadao y dolente\xe2\x80\x9d (\xe2\x80\x99vihainen ja surullinen\xe2\x80\x99). Korda k\xc3\xa4ytti Leica M2-kameraa ja  Kodak Plus-X -mustavalkofilmi\xc3\xa4.'